b'\n_START_ARTICLE_\n\xc5\xa0marjeta v Ro\xc5\xbeu\n_START_SECTION_\nZemljepisni polo\xc5\xbeaj\n_START_PARAGRAPH_\nOb\xc4\x8dina se nahaja v jugovzhodnem delu Ro\xc5\xbea, ob vzno\xc5\xbeju Obirja. Na severu sega do reke Drave, na vzhodu do potoka Borovnica, na jugu in zahodu pa do prvih pobo\xc4\x8dij Karavank.\n_START_SECTION_\nZgodovina\n_START_PARAGRAPH_\nOb\xc4\x8dina, takrat \xc5\xa1e skoraj popolnoma slovensko govore\xc4\x8da, je bila ustanovljena leta 1850, ko so se zdru\xc5\xbeile tri katastrske ob\xc4\x8dine: Ko\xc4\x8duha, \xc5\xa0marjeta in Dolnja vas. Obmo\xc4\x8dje ob\xc4\x8dine se od njene ustanovitve dalje ni bistveno spreminjalo.\n_START_SECTION_\nGospodarstvo in infrastruktura\n_START_PARAGRAPH_\nTradicionalno uspe\xc5\xa1ni gospodarski panogi na podro\xc4\x8dju ob\xc4\x8dine sta bili od nekdaj kmetijstvo in gozdarstvo. V zadnjih desetletjih pa se je ob\xc4\x8dina zahvaljujo\xc4\x8d svoji ugodni zemljepisni legi gospodarsko naslonila tudi na razvito industrijo v Celovcu in Borovljah, kar ji omogo\xc4\x8da bolj pester in raznolik ekonomski razvoj._NEWLINE_Kot eden od vogelnih kamnov razvoja ob\xc4\x8dine se je v zadnjem \xc4\x8dasu uveljavil turizem. Poleg prostorov za kampiranje ob Dravi je na prostoru ob\xc4\x8dine mo\xc5\xbeno najti tudi precej\xc5\xa1nje \xc5\xa1tevilo sobodajalcev, gostinskih lokalov in kme\xc4\x8dkih turizmov. Na Ko\xc4\x8duhi mnoga lesno-predelovalna podjetja proizvajajo cenjene darilne artikle, nadaljnja delovna mesta pa zagotavljata gradbeno podjetje v \xc5\xa0marjeti in veliko mizarstvo v Gornji vasi.\n_START_SECTION_\nGrb\n_START_PARAGRAPH_\nZmaj z verigo, ki se nahaja v levem delu grba, je atribut zavetnice \xc5\xbeupnije, Svete Margarete antiohijske. Desna stran grba je namenjena predstavitvi dveh doma\xc4\x8dih obrti, tradicionalno zna\xc4\x8dilnih za podro\xc4\x8dje \xc5\xa0marjete: zgoraj se tako nahaja tipi\xc4\x8dno delovno orodje vezalcev sodov, potezni no\xc5\xbe, spodaj pa \xc5\xa1kaf za vodo. Izdelovanje sodov in \xc5\xa1kafov je bilo na obmo\xc4\x8dju ob\xc4\x8dine dolgo prisotno, v modernem \xc4\x8dasu pa sta obe doma\xc4\x8di obrti nekoliko v zatonu._NEWLINE_Grb in zastava sta bila ob\xc4\x8dini podeljena 29. avgusta 1989. Zastava je rumeno-rde\xc4\x8da, z vklju\xc4\x8denim grbom.'